정조 7년
癸卯七月初二日卯時。上御誠正閣。大臣備局堂上引見入侍時。領議政鄭存謙。行知中樞府事具善復。行左參贊金華鎭。行司直鄭尙淳。右參贊鄭昌聖。行大司憲鄭好仁。吏曹判書徐浩修。工曹判書鄭民始。戶曹判書徐有隣。刑曹判書鄭一祥。行副司直嚴璹。禮曹判書李在協。行副司直李柱國。漢城左尹李敬懋。行副司直徐有大。行右承旨鄭志儉。刑曹參判朴祐源。行都承旨沈豐之。同副承旨趙興鎭。假注書徐瀅修。事變假注書金良倜。記事官李崑秀尹行任。以次進伏訖。存謙進前曰。日氣蒸熱。伏未審日間。聖體。若何。上曰。一樣矣。存謙曰。王大妃殿氣候。何如。上曰。一樣矣。存謙曰。惠慶宮氣候。何如。上曰。一樣矣。存謙曰。其雨不雨。東風間之民事。誠渴悶矣。上曰。災不虛生。必有所召。召災之本。其在予一人。今日次對。固知應文備數。而應文之中。亦自有責實之道。咨大臣三司。痛祛因循之舊套。各思振刷之新策。俾世道終底于一變。不然而一日二日。苟度時月。人心轉益委靡。國勢轉益危綴。則卿等俱以世祿之臣。亦豈不與有咎焉乎。存謙曰。應天之實政。莫先於擇輔相。以百萬生靈。付之於副手梢工者。卽古人善喩之語。況今旱災維棘。民憂溢目。來頭賙恤之方。專係訏謨之地。而乃以如臣之無一才能者。苟然充位。臣身顚沛。固不足恤。其如國事之狼貝。何哉。臣之從前丐免。實非例讓。而誠意淺薄。未能孚格天心。今則一向煩聒。亦涉惶悚。惟願亟備鼎席。俾得以同寅共濟。則庶可以一心戮力。少副宵旰憂勤之衷矣。上曰。宿趼亦有多人。重卜初非難事。而予則以爲。大臣之職。與庶僚有異。不當隨闕隨補。自歸煩屑之科。且弭災之策。不在鼎席之備。不備雖卿一人。能挺身向前。實心做去。則澆漓之風習。可以淳矣。泮渙之朝象。可以靖矣。民生何以困瘁。亦曰盡撫摩之方而已。趨向何以底定。亦曰明激揚之政而已。於是乎予一人責之于卿。卿又責之于百執事。勿以大綱之旣立而或忽於細目。勿以一事之有緖而遂惰於衆務。俛焉孶孶。日有不足。然後天心乃弭。治體乃成。此予與卿等。所共勉勵而不敢暇豫者也。存謙曰。正風習正趨向。固是爲治之急務。而天下萬事。莫不有本有末。不治其本而齊其末者。未之有也。見今君讎國賊。尙多假息。凶孽餘醜未伏。常刑義理不明。隄防漸壞。如此而顧何望風習趨向之丕變乎。上曰。卿未達予意矣。予所謂風習趨向。槪論世道之弊而已。近來位著之間。能文詞者。未必爲文任。有幹局者。未必治財賦。有政才者。未必爲銓官。知軍務者。未必爲將任。官非其人。則事何由治。然此猶餘事。目今喑啞成風。言路閉塞。臺閣之上。寂未聞風采言議之可觀。此蓋大小臣工。各私其私。苟以康濟一身。爲涉世之良方。而不復置慮於國家之安危。世道之汚隆故也。言路一開則風習趨向。亦豈無不期正而自正者乎。存謙曰。義理之不明。隄防之漸壞。此實天理民彝之所係。目下昌言。孰有大於此乎。臣以爲欲廣言路。當自懲討始也。上曰。天理民彝。不專在於懲討。事事物物。莫不各有當然之理。隨時隨處。曲當其則。亦所謂天埋民彝也。存謙曰。聖敎誠然。而本末自有次序。不治源頭而規規於支流。則終不可謂知先後也。上曰。源頭則何嘗不治乎。存謙曰。今日三司之所爭執者。皆源頭之未及治者也。且如鄭妻之覆載難容。卽國人之所共誅。而上下相持。尙逭王章。本之不治。末安得揭理乎。上曰。事到難處。必以討逆磨勘。近成一副當規模。卿言非不是矣。而實心應天之時。豈容若是循常乎。且比日章奏之間。君德闕失。寂無一言。此尤予之反躬自省。而致慨於群下者也。存謙曰。俄者下敎中位著之間。人不勝任一條。誠是時弊之最可悶者。雖以唐虞盛際言之。稷契夔龍。各有分職。量才以授。久任責成。而我朝則不然。勿論人器之稱否。一入仕路。輒皆周流歷遍。已乖用人之實政。況當悶旱求助之時。反以儱侗如臣者。置之元輔之任。俾有以康事而熙績。臣雖欲聚精會神。仰答委毗之聖眷。其奈本無才具。何哉。上曰。卿言過矣。當此盛暑。特命次對者。意非徒然。則人必拭目。佇見設施注措之出。尋常萬萬。而一堂君臣。畢竟閑說話而止。可乎。雖一二事。必以有益於民國者。講究體行。然後方可以不負初心矣。存謙曰。旱氣如此。苟欲講究實政。莫如備豫救荒之策矣。上曰。遇災求言。雖曰文具。而亦有不可已者。故兼寓責躬之意。作一文字。卿等勿以文具視之。今日則雖難倉卒敷陳。退思應旨之策。以副側修之誠。可也。仍命志儉進前。讀御製綸音。志儉讀訖。存謙曰。災異之來。罪在群下。而反之聖躬。辭旨懇惻。臣等不勝惶愧。絲綸中亦有刑政一段。而今日刑政之不明。實爲最先矯救之端。若使寇萊公。居今之世。其所憂歎。當復如何。此臣所以終始一說。屢瀆而不敢止者也。上曰。傳敎中刑政云云。非爲目下隄防而發也。言路之開閉。專由士大夫風節之有無。何必以隄防爲說乎。予言固無足傾聽。而卿等與下僚不同。決不當以陳談陋說。聊且塞白。必須深思精確。俾得擧以措之也。存謙曰。然則依天章閣故事。今日入侍諸臣。皆當應旨矣。上曰。不必入侍諸臣。凡在廟堂三司者。皆可言矣。今予求言之路。似欠周諮。而與其博而不精。毋寧簡而有要。雖廟堂三司。誠皆進盡忠言。則其用可勝旣乎。存謙曰。俄亦陳達而刑政失當。實是召災之本。則弭災之策。不可不以隄防爲先矣。上曰。刑政二字。只當以政令看。所謂刑者。非刑戮之刑也。且今爲治之道。要以大處固守等者。闊略爲主。而亦須明立界限。使用舍進退。知有所表準。可也。何可一味撓攘。靡所止屆乎。存謙曰。應旨當以章奏爲之乎。上曰。以章奏爲之。可也。但今朝象。全無奮勵底意。瞻前顧後。彌縫爲事。卿等致位至此。豈不念維持邦國之道乎。時政猶屬第二。衮闕在所當先。予雖否德。必不當求言而反厭直言也。存謙曰。有可回啓者。以次陳之。何如。上曰。陳之。存謙曰。昨年年事。畿湖尤甚。其外諸道。未免穴農。今年牟麥。幸已登熟。目下旱乾。又復如此。嗣歲之計。惟在儲穀一事。惠堂頃以三道牟還半留半分之意。陳達蒙允。而今年則不必以三道爲限。諸道穀物有裕。然後自有推移之道。且秋事有難預料。諸道牟還。勿爲盡分。一體半留之意。出擧條。分付。何如。上曰。諸備堂。各陳意見。善復曰。牟還半留大臣所請。爲嗣歲儲穀之意。只今年一體半分。似好矣。華鎭曰。備荒之政。莫如儲穀。今年諸道牟還。一體半留。誠得宜矣。尙淳曰。目今先務。莫上於儲穀。各道牟還。雖有四分一留庫之定式。只今年使之半分。似好矣。昌聖曰。備荒之政。莫如儲穀。而纔經昨年還上之儲積。殆至枵然。目今旱氣。已判歉徵。且今春牟麥大登。種糧似不甚艱。加分一節。恐難輕易許之矣。好仁曰。目今旱氣太甚。嗣歲之憂。不可不預講。儲穀之道。最是急務。依大臣所請。諸道牟還。只今年一竝半留。似好矣。浩修曰。來頭豐歉。姑未可知。而目下旱乾若此。預講儲穀之道。有不可已。諸道牟還。限今年半留。似爲便當矣。民始曰。大臣所請。亦非欲變政四分一留之法也。只於今年。姑行半留之法。以爲備荒之道者。似爲便宜矣。有隣曰。牟還之四分一留庫。雖有新頒定式。而亢旱如此。儲穀是急。互相推移。亦貴諸道之有裕。畿湖外牟還。一體只今年半留。恐合事宜矣。一祥曰。牟麥。本非久儲之穀。常年則難以半分。故有加分之定式。而今年實多嗣歲之憂。姑爲半留。似好矣。璹曰。目下事勢。儲穀爲急。雖有加分之定式。今年則姑令半留。似宜矣。在協曰。大臣所奏。出於嗣歲之憂。目下儲穀。亦甚緊急。而但列邑牟還。多寡不同。一切使之半留。則種子俵給之時。必多苟艱之處。此則付之諸道道臣。量宜分排。似好矣。𡊠曰。救荒之政。莫過於儲穀。目今旱災太甚。穡事已歉。宜爲預先區劃之道。依大臣議。只於今年。姑爲半留。似好矣。柱國曰。牟還。例以種子分給者。則似未及分給。且今年穡事。未可預料。依大臣所奏半留。似好矣。敬懋曰。牟還種子。如不甚艱。則穀簿愈儲愈好矣。有大曰。秋事姑未預料。儲穀最爲急務。今年則各道牟還。半留半分。似好矣。時俊曰。當此亢旱。儲穀之道。不容少緩。而牟還數爻。邑各不同。播種多寡。地亦異宜。今若逐邑使之折半分留。則自不無牽掣之端。量其穀數。且察民情。以一道內都數。互相推移。統計爲半留之法。好矣。志儉曰。救荒之道。儲穀爲急。今年各道牟還。依大臣議半留。似好矣。祐源曰。亢旱如此。儲穀是急。折半分留。似爲便好。而但牟還旣捧之後。旋卽分給半留一節。今則有後時之患。問于諸道臣後。參酌分給。恐合事宜矣。豐之曰。儲穀。卽備荒之急先務。目今旱乾如此。諸道牟還。只今年半留半分。似好矣。存謙曰。今年諸道牟還之半留。僉議皆同。至於牟還。或有不敷之邑。則給種之際。可以酌量處之。道臣以一道內都數。統計爲半留之數。似完備矣。上曰。依爲之。出擧條存謙曰。七八月之交。各道例以大中小各一邑。抽牲摘奸留庫。而此則各邑。看作年例應行。別無動念之事。今年則勿爲如前。待其農歇。另加摘奸後。據實狀聞。而至於代播之種子許分三道。則已爲行會。而若或有憑藉濫分之弊。則大違儲穀之本意。不可無別般申飭。至於牟還。竝令諸道分半留儲者。意有所在。廟堂當有不時摘奸之擧。先以此意。分付諸道道臣。使之預先知委於列邑。俾無犯分抵罪之意。一體申飭。何如。上曰。依爲之。出擧條存謙曰。昨因湖南伯加分狀請。有依施之命。寔出恤民之聖念。而目下儲穀。爲荒政之先務。且今此所請。與代播種子請得有異。通一道四分一加分。數甚夥然。非但追後還捧之爲難。明春種糧。亦有苟艱之慮。只就其被災尤甚若干邑。抄其民情最渴急者。十分從略量宜以分後。修成冊報備局之意。分付。何如。上曰。依爲之。道啓所請。必有詳度而然。不必拘此擧條。不分於當分之處。此則道伯參量爲之之意。自本司措辭行會。可也。出擧條上曰。昨日行會。果不遲滯乎。有隣曰。今朝始聞下敎。故姑未及擧行矣。上曰。政院之遲滯乎。備局之遲滯乎。昨日申前下敎之事。何至今不爲擧行也。興鎭曰。昨日卽招備郞分付。尙今遲滯。未知何故也。上命備局有司堂上推考。出榻敎仍命肅拜臺諫。承牌臺諫。先入侍後謝恩。存謙曰。頃以海伯祈雨祭狀啓。只言遍行。不及離營形止。其委折査問草記事。命下矣。卽見黃海監司沈念祖所報。則以爲。今番祈雨之社稷龍堂。俱是營底五里之內。而前年啓下行會內辭意。未能詳審。只憑謄錄中例語。亦未區別某處。至有査問之擧。不勝惶悚云矣。龍堂雖在五里之內。旣有昨年特敎。則狀啓中不言某處行祭。某日離營。未免違式。推考。何如。上曰。依爲之。出擧條存謙曰。全羅左水使孫相龍。以本營兵船二隻。鉢浦鎭兵船一隻。防踏鎭兵船一隻。會寧浦戰船一隻。鹿島鎭兵船一隻。俱已限滿改造。枚報備局。而又以數朔過限。漸致動退。本營兵船二隻及四鎭戰兵船材木。今方烙給。仍爲始役爲辭矣。備局許題未下之前。先自烙給。則初何用報備局乎。帥臣專擅之習。極爲駭然。宜請重勘。而今年本道迎送之弊。亦不可不恤。爲先從重推考。何如。上曰。依爲之。出擧條存廉曰。行止殊常者之自外方來者。捕廳例爲詗察。雖以向來殺越之變觀之。可知其詗禁之懈弛。此後另加譏詗。消患未萌之意。嚴飭兩捕將。何如。上曰。依爲之。出擧條昌聖曰。臣待罪樂院提擧。而本院。名雖閑司。實有所重。而百弊俱生。其中樂工樂生。或値不時祭享。未免臨急雇借。不但欠潔。所見駭然。故方欲某條釐正。以爲定式計。而郞廳中適有諳悉院事。銳意矯捄者。臣與之設施矣。若得三四朔久任。則足可成出頭緖。以此往復銓家。姑勿移擬。而銓家不爲聽施。屢擬內外窠。而幸未蒙點。來頭若又移遷。則旣始之事。未免中撤。誠爲可惜。限三四朔。勿爲轉遷之意。分付銓曹。何如。上曰。依爲之。出擧條民始曰。常賑穀物。各處取用者甚多。而其中各道戶曹會付穀餘存者少。而支用浩繁。每以常賑穀移劃取用。故元數漸縮。誠非細慮。若自戶曹。就議廟堂。毋論某樣穀。限幾萬石。作爲戶曹句管。參量一年用下之數而糶糴。取耗而用之。更勿移劃於他穀。則戶曹無經用之艱。穀物無減縮之患矣。事係變通。敢此仰達矣。華鎭曰。元會與常賑取耗之法。各自不同。似或有難便之端矣。有隣曰。取耗之法果然。而善立名色。處置得宜。則庶不至於難便矣。上曰。依爲之。出擧條在協曰。今春因嶺南御史黃昇源孝烈抄啓。晉州士人李光漸孝行及其妻高氏烈行給復事。行會矣。卽者光漸之子呈文本曹以爲。高氏卽渠之伯父李光臨之妻云。當該御史有不審之失。推考。以李光臨妻高氏復戶事。更爲行會。何如。上曰。依爲之。出擧條行大司憲鄭好仁。行大司諫尹師國。執義沈基泰。司諫洪彦喆。掌令李運彬。持平權裕。校理李太亨。修撰洪文泳。正言宋民載洪聖淵。以次進前。上曰。臺臣如無新啓。退去臺廳而爲之。可也。基泰曰。有新啓矣。上曰。然則諸臺以此傳啓。好仁曰。臣向叨見職。以洪儀泳事不言。三司堂疏峻發。斥之以含默。勘之以譴削。臣屛伏江郊。日夕悚惶。猥蒙恩敍。爵秩如舊。而適値次對來會之時。伏承憲長特除之命。追愆省尤。豈敢爲復冒之計。身在闕中。逃遁不得。冒沒登筵。而區區情勢。鐵限在前。不可以已經薄勘。有所自恕。揆以廉防。何可一刻仍冒於臺次乎。請命遞斥臣職。上曰。勿辭。亦勿退待。存謙曰。大司憲鄭好仁。合啓之前。徑先避嫌。推考。何如。上曰。勿推。可也。出擧條好仁等曰。請黜置罪人鄭致達妻爲先還配海島。仍令王府夬正典刑。以洩神人之憤。措語見上上曰。不允。好仁等曰。請黑山島圍籬安置罪人龜柱。設鞫嚴問。夬正王法。措語見上上曰。不允。好仁等曰。請物故罪人德相。亟施孥籍之典。措語見上上曰。不允。好仁等曰。請彦衡養遂獻遂。竝令王府。設鞫嚴問。措語見上上曰。不允。好仁等曰。請還寢會遂絶島定配之命。仍令王府。設鞫得情。措語見上上曰。不允。好仁等曰。請還寢李觀源定配之命。更令王府。設鞫得情。措語見上上曰。不允。好仁等曰。請遲晩後物故罪人啓能。亟施孥籍之典。措語見上上曰。不允。好仁等曰。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。措語見上上曰。不允。好仁等曰。楸子島荐棘罪人最中。更令王府。拿致設鞫。期於得情。夬正王法。措語見上上曰。不允。好仁等曰。請亟寢煥億島配之命。仍令王府。加刑得情。夬施王章。措語見上上曰。不允。好仁等曰。請湖西營獄散配諸罪人放送及出陸減等之命。一竝還寢。仍令王府。設鞫嚴問。夬施當律。措語見上上曰。不允。好仁等曰。請島配罪人貞采。亟令王府。更爲設鞫。夬正王法。措語見上上曰。不允。興鎭曰。行大司憲鄭好仁。傳啓之際。展讀笏記。事甚未安。推考。何如。上曰。勿推。可也。出擧條好仁等曰。請大靜縣爲奴罪人金壽賢。依律處斷。措語見上上曰。不允。好仁等曰。請興陽縣爲奴罪人河翼龍。南海縣爲奴罪人金重得。亟令王府。設鞫得情。夬正王法。措語見上上曰。不允。好仁等曰。請大靜縣定配罪人聖中。亟令王府。設鞫嚴問。期於得情。夬正王法。措語見上上曰。不允。好仁等曰。請削版罪人有臣宗甲義駿。竝令王府。設鞫嚴問。依律處斷。措語見上上曰。亟停勿煩。好仁等曰。請康津縣量移罪人趙嵎。亟寢酌處之命。仍令王府。設鞫得情。夬正王法。措語見上上曰。亟停勿煩。好仁等曰。請薪智島荐棘罪人瑩中。設鞫嚴問。夬施當律。措語見上上曰。不允。好仁等曰。請楸子島安置罪人李普行。亟令王府。拿鞫嚴問。措語見上上曰。不允。好仁等曰。請物故罪人國榮。亟施孥籍之典。措語見上上曰。不允。好仁等曰。請李義翊。更令王府。設鞫嚴問。期於得情。措語見上上曰。不允。好仁等曰。請金養淳。亟令王府。更爲設鞫。期於得情。措語見上上曰。一停一仍。斑駁。甚矣。亟停勿煩。好仁等曰。請李義直。亟令王府。設鞫得情。夬正典刑。措語見上上曰。不允。好仁等曰。請黑山島定配罪人任觀周。亟令王府。設鞫嚴問。期於得情。措語見上上曰。不允。好仁等曰。請捕廳罪人煥九。亟令王府。嚴加鞫問。夬正典刑。措語見上上曰。不允。基泰曰。近年以來。天綱太恢。隄防不嚴。凡厥滓穢之徒。敢生希覬之心。識者之憂。容有旣乎。行副司直申尙權。稟性妖邪。行己奸回。千億化身。如鬼如蜮。爲世指目。厥惟久矣。及夫廢枳之後。不思縮伏。出沒搢紳之間。參涉朝論。交搆百端。疑亂一世。如此叵測之類。決不可置之於輦轂之下。以貽朝廷無窮之憂。請行副司直申尙權。亟施屛裔之典。上曰。啓中措語不分明。卿則知其委折乎。存謙曰。臣亦不能知矣。上曰。屛裔。重律也。本事如出公議。則不可不從。若是臺臣一己之私見。則亦不可從。都憲必有所聞。其陳之。好仁曰。臺啓中以交媾爲罪。而臣則不知其裏面矣。上謂存謙曰。此事何以處之。存謙曰。臺批未下前。臣不敢仰對矣。上曰。大臣則何必然。但勿論本事虛實。渠之地處。決不當參涉於朝事。而使人言如此者。在渠不得無罪矣。存謙曰。年前以後翼事。似有陳疏之事矣。華鎭曰。伊時事。非右袒後翼也。卽攻斥後翼也。存謙曰。臺臣必有所見而然矣。上命書批旨曰。觀於啓語。足知其人之無良。而屛裔卽重律也。不可以風傳之說。遽然從施。不允。好仁曰。臣於傳啓之際。避嫌先於合啓。自速大僚之請推。笏記露於袖外。又不免承宣之請推。以此以彼。溺職不少。尤何敢一刻仍冒於臺次乎。請命遞斥臣職。上曰。勿辭。亦勿退待。師國曰。臣本姿性儱侗。見識魯莽。重以寒門孤蹤。墻壁無依。而過蒙我聖上拂拭之眷。濫濟亞卿。前後踐歷。罔非踰分。向叨憲職。適在郊坰。除旨夜下。未卽入城。致勤淑問。恭俟嚴誅。何幸聖度天大。曲賜寬恕。威罰不加。恩宥旋降。臣方縮伏訟愆。無地自容。乃者千萬意外。薇垣新除。又降此際。而賓對有命。召牌儼臨。臣怵分畏義。他不暇顧。冒沒出肅。而第念臣頃以試院事。重被人言。簿罷旋敍。聖恩雖出於滌瑕。私心尙切於愧悚。其何可以時月之稍久。晏然供職也哉。又況嶺南繡衣之啓。備陳萊府釜倉米事。前前府使臣李秉模。卽以掩置不聞。至蒙譴罷。臣亦四朔居官。未能摘發。論其罪犯。宜無異同。人雖不言。獨不愧心。以此以彼。情悰悶蹙。其何可一刻晏然於臺次乎。請命遞斥臣職。上曰。勿辭。同副承旨趙興鎭曰。大司諫尹師國。再啓煩瀆。退待物論矣。上曰。知道。彦喆等曰。請大靜縣爲奴罪人金壽賢。更令王府。設鞫嚴問。依律處斷。措語見上上曰。不允。彦喆等曰。請河翼龍金重得。亟命王府。設鞫得情。快正王法。措語見上上曰。不允。彦喆等曰。請大靜縣定配罪人聖中。放逐罪人有臣宗甲義駿等。竝令王府。設鞫嚴問。期於得情。快正王法。措語見上上曰。不允。彦喆等曰。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。快正王法。措語見上上曰。不允。彦喆等曰。請還寢遠竄罪人安兼濟放送之命。仍令王府。設鞫嚴問。期於得情。依律處斷。措語見上上曰。亟停勿煩。彦喆等曰。請恒善支屬。亟命散配。時謙兄弟。竝投絶島。以嚴隄防。措語見上上曰。不允。彦喆等曰。請荐棘罪人瑩中。亟令王府。設鞫嚴問。快施當律。措語見上上曰。不允。彦喆等曰。請巨濟府絶島安置罪人朴宗集。亟令王府。拿鞫得情。施以當律。措語見上上曰。不允。彦喆等曰。請減死定配罪人德秀。亟令王府。更加嚴鞫。快正王法。措語見上上曰。不允。彦喆等曰。請逆賊尙魯。亟施孥戮之典。措語見上上曰。不允。彦喆等曰。請物故罪人國榮。亟施孥籍之典。措語見上上曰。不允。彦喆等曰。請爲奴罪人夢獜。定配罪人崔鍾岳。放送罪人有源鄭聖休。亟令王府。更爲設鞫。期於得情。各施當律。措語見上上曰。不允。彦喆等曰。請島配罪人崔光泰金天欽。亟令王府。設鞫得情。夬正典刑。措語見上上曰。不允。彦喆等曰。請甲山府竄配罪人樂彬。亟令王府。設鞫嚴問。施以當律。措語見上上曰。不允。彦喆等曰。請義翊。更令王府。設鞫嚴問。期於得情。快正王法。措語見上上曰。不允。彦喆等曰。請還寢德相應坐諸囚發配之命。仍令牢囚。嚴訊取服。各施當律。措語見上上曰。德相事。合啓旣發之後。此啓之尙今謄傳。無異疊發。在所釐正之事也。彦喆等曰。今年亢旱。以諸道啓本觀之。雖有淺深之不同。而大體言之。則蓋自春夏以來。尙不得大霈。今已中伏已過。歉荒將判。以我聖上敬天之誠。恤民之念。夙夜憂勤。錦玉靡安。日前常參之命。今日賓對之擧。俱出於求助之盛意。又伏覩傳敎下者。責躬罪己。辭旨懇惻。在庭臣隣。孰不感泣。思所以對揚者。而第念近年荐飢之餘。而當此極無之災。若不先期講究。恐不無後事之嘆。荒政之最要。宜莫如儲穀也。節財也。俄者大臣卿宰。皆以儲蓄事仰對。臣無容更贅。至於節財用一事。亦不可不另加商確。工役實爲耗財之大者。釀酒尤爲糜穀之最者。請令廟堂。亟講荒政。毋論京外。工作之不緊者。俱爲停止。私釀之太甚者。亦令嚴禁。上曰。依啓。至於酒禁一款。實有耗穀之弊。而今若禁之。不得其方。則荒歲擾民之政。莫過於此。但令禁其太甚之意。自廟堂。知委法司。可也。聖淵曰。臣魯莽蔑劣。本不合於淸朝耳目之任。而向叨憲職也。以秋曹郞論勘事。宜啓以箚。壞損臺體。臣新入臺地。觴事生疎。昏謬顚錯。自訟不暇。果然堂疏峻發。論責備至。臣滿心慙恧。至今追思。惶汗沾背。薇垣新除。忽下於縮伏訟愆之際。前旣僨誤。彈墨未乾。以此情踪。何敢一刻晏然於臺次乎。請命遞斥臣職。上曰。勿辭。亦勿退待。上曰。近來法司禁亂。太無界限。都憲知悉。申飭。可也。儒臣則無可言之事乎。太亨等曰。別無可達者矣。上曰。儒臣事。誠慨然矣。悶旱求助之時。處經幄者同入賓筵。乃反默無一言而退。可乎。應旨則必須人爲一疏。勿以聯箚塞責也。存謙曰。俄者傳敎中。有親禱之敎。而今雖不雨。臣等當攝行矣。上曰。卿等攝行。亦不得雨。則勢將親行矣。存謙曰。宴燕濩蠖之中。無非誠禱之日。何必躬將圭壁然後爲親行乎。上命下直閫帥進前。平安兵使具以謙。奏職姓名。上曰。久不見矣。下去善爲之。興鎭曰。俄有下直守令入侍之命。而今日入來者。皆是謝恩守令。無下直守令矣。上曰。中官誤傳之矣。命當該中官拿處。出榻敎仍命退。諸臣以次退出。